ગાદડેએ ઉપરોક્ત આરટીઆઈનો જવાબ મેળવ્યા પછી એવું પણ જણાવ્યું હતું કે, પીએમઓ વડા પ્રધાનના વિદેશ પ્રવાસોથી દેશને કેટલો લાભ થયો તે અંગેની માહિતી આપતું નથી. જે માહિતી જાહેર કરવી જોઇએ. ગાદડેની વાતમાં વજન છે એવો વિચાર એટલે પણ આવે કે મોદીના ચાર વર્ષના વિદેશ પ્રવાસોનો ખર્ચ રૂ. ૩૫૫ કરોડ એટલે કે રૂ. ૩૫, ૫૦૦૦૦ મિલિયન એટલે કે આશરે ૫૧૭૫૯ યુએસ ડોલર હતો. વર્ષ ૨૦૧૭માં ઇન્ટરનેશનલ મોનેટરી ફંડ (આંતરરાષ્ટ્રીય મુદ્રા કોષ) દ્વારા દુનિયાના ૧૯૩ દેશોનો જીડીપી (ગ્રોસ ડોમેસ્ટિક પ્રોડક્ટ)નો રિપોર્ટ તૈયાર કરવામાં આવ્યો હતો. આ રિપોર્ટમાં વિશ્વના આશરે ૧૧૪ દેશોનો જીડીપી ૫૧૭૫૯ યુએસ ડોલર કરતાં ઓછો દર્શાવ્યો છે. ટૂંકમાં ભારતના વડા પ્રધાન નરેન્દ્ર મોદીએ ચાર વર્ષમાં વિદેશ યાત્રામાં જેટલો ખર્ચ કર્યો એ દુનિયાના ૧૧૪ દેશોના વાર્ષિક જીડીપીથી પણ વધારે છે. વળી, આટલો ખર્ચ અંતે શા માટે? અને પ્રજાને કે દેશને આ પ્રવાસોથી શું લાભ થયા? એ અંગે જાણી શકાય નહીં તો આટલા ગંજાવર ખર્ચનો ફાયદો શું? જે જનતા વડે, જનતા માટે અને જનતા થકી જનતાના કરવેરાઓ થકી સરકાર રચાઈ અને મોદી વડા પ્રધાન બન્યા તે પ્રજાને એ જાણવાનો અધિકાર નહીં કે તેમના વિદેશ પ્રવાસોથી આખરે દેશને અને જનતાને ફાયદો શું? વળી એનાથી પણ વિશેષ ચોંકાવનારી વાત એ છે કે વડા પ્રધાનના દેશમાં કરાતા પ્રવાસો અંગે તથા વડા પ્રધાન દેશમાં અલગ અલગ સ્થળોની મુલાકાત લે છે તે દરમિયાન તેમની સુરક્ષા પાછળ થતા ખર્ચની માહિતી આપવાનો તો વડા પ્રધાન કચેરીએ ગાદડેને સ્પષ્ટ ઇનકાર જ કરી દીધો છે. જે ગાદડેને યોગ્ય લાગતું નથી.